– Vi er fornøyd med egen innsats, og gjorde så godt vi kunne, sier vognfører Tommy Folkestad. Han har vært vognfører på Bybanen siden juni 2014.

3.050 poeng

Det var en uttakskonkurranse som avgjorde hvem som skulle få reise. Laget som dro til Wien bestod av vognførerne Tommy Folkestad og Felipe Salgado og laglederne Jan Ove Halsøy og René Molijn, som hadde i oppgave å heie og hjelpe bybanesjåføerne i konkurransen.

Europamesterskapet i trikkekjøring ble arrangert for første gang I 2012, da The Dresden tramway network fylte 140 år.

Bybanesjåførene hovet inn 3.050 poeng, og plasserte seg derfor over lagene som kom fra henholdsvis Lyon (3.000 poeng) , Leipzig (2.800 poeng), Brussel (2.700 poeng) og Manchester (1.650 poeng).

– Dette var ganske nytt for oss, og jeg må si det var annerledes å kjøre med trikkene de brukte der nede, sier Folkestad.

Han skammer seg ikke over plasseringen:



– De beste har prøvd ut dette før, og vi gjorde en god innsats.

Laget fra Rotterdam vant hele konkurransen med 4.550 poeng.

Vil ha trikke-EM til Bergen

– Vi kjører ikke trikk til vanlig. Den største forskjellen på trikk og bybane er at man kan rygge, og det er blant annet noe vi ikke kan trene på, sier Jan-Ove Halsøy, driftsleder i Keolis.

Halsøy forteller at han er godt fornøyd med vognførernes innsats i europamesterskapet.

– Vi reiste ned i håp om å slå svenskene. Men vi er fornøyd med å ha slått Keolis i Lyon, sier han.

Driftslederen, og lagleder for bergenslaget som deltok i EM i trikkekjøring, forteller at de definitivt skal delta neste år også. I tillegg mener han at Bergen også burde arrangert mesterskapet:

– Det ville vært fantastisk å få det hit om et par år. Vi er jo så stolte av Bybanen vår!

Trikkebowling

Både Folkestad og Felipe Salgado gikk gjennom flere trikkeøvelser, blant annet skulle de sykle på trikkeskinnen med dresin, bremseøvelse og i tillegg til at de spilte trikkebowling.

I april 2016 finner europamesterskapet sted i Berlin, og Tommy Folkestad håper på en mulighet til å delta der også:



– Vi vil gjerne dra ned igjen, for det var en stor opplevelse og veldig artig!